Ńdɔ ǹkúkúmá Dávid a ngákad ǹgúmā ékóán naa: “Mɔ́n wama Salomóŋ yǎ Zāmbá ā tɔ́b, a ngə́lə̄ mɔ́ngɔ́ ai ǹtəgán, hədá esíé é tɔ̄á ánēn amú é Ndá nyī yǎwōgē kig ai mod, yawóge ai Ǹtondôbə Zambá. 2Mə ngákomozan Ndá Zambá wama ai ngul dzama ésə mvɔ́d ású é byə́m báyi bɔ ai mvɔ́d, sílíba ású é byə́m báyi bɔ ai sílíba, bikie ású é byə́m báyi bɔ ai bikie, bilé ású é byə́m báyi bɔ ai bilé, mə́kɔ́g mádaŋ lɛd, mə́kɔ́g bábəm, mə́kɔ́g mávín[ 30 ] ai émá mə́ nə́ nyɔ́l məkyaí məkyaí, bidimá mə́kɔ́g məkyaí məkyaí mə́ tɔ̄a fə eyə́gan ábuí. 3Sə̌ kig hə abím tē dílī, ḿból mə bələ́ zám[31] ábuí ai Ndá Zambá wama, mvɔ́d ai é mɔ́ní a̰ wóge ai ma mavə́ byā Ndá Zambá, mabág byā ébí bísə mə ngákomozan ású ḿfúfúb Ndá á yób: 4bətaléńta bə́ mvɔ́d bakúdā bə́lɛ́, mvɔ́d yǎ Ofîr, bətaláńta bə́ ḿfúbán sílíba bakúda zamgbál, ású yə̄ nâ bə́ búdi mim̀fǐm yā mə̄ndá; 5ású é dzóm ésə é nə ai mvɔ́d, é dzóm ésə̄ é nə́ ai sílíba ai ású mân mə́ wɔ́ ésíé bəbɔ bísíé. Zá a ngə́lə́ táma ai nyémēn nə́ a və́ ámōs yə aná ású Ńtondôbə ?” 6Ńdɔ bədzóē mə́ndá mə́ bod, ébá yā bibəgá bí Ísraɛ̂l, bədzóē bakúda ai miǹtɛd, ébá bə́ bəbəgə byə́m bí ńkúkúmá bə́ ngátádī nə́ bávə̄ byə́m ai bɔ́ bə́bēn 7bə́ vāā byá ású ésíé yā Ndá Zambá: ású gôl, bətaléńta bakúdā bə́tán ai miǹsǎŋ yā étē bakúda awômo, á sílíba, bətaléńta bakúda awômo, á mvɔ́d bətalénta awômo ai mwom ai ású bikie bətaléńta ǹtɛ̌d bakúda. 8Ébá bə́ ngábə́ bələ́ bidimá mə́kɔ́g á mə̄ndá bə́ zaa ai mɔ́ á ndá akúmá yǎ Ndá Zambá bə́ vâ Yehiel mǎn Gershonít. 9Ǹnam ó tāāg fɔ̄ɔ̄ ai ai afáŋ dábán, amú bə́ ngafái Ǹtondôbə bifáī bítē, ai ńnə́m ó nə̄ fīlí, sə̌ kig ênɔdɔ, tɔ ǹkúkúmá Dávid émēn nyé a tɔbɔ́ fɔ̄ɔ̄ fə eyə́gǎn miǹtag. 10Dávid ǎ ngakaŋ Ǹtondôbə á mís mə́ ńgūmā ékóan ńnam ósə nyé nâ: “Maa ai wa, ǎ Ńtondôbə, Zambá Ísraɛ̂l ésīá wāān, a tádigi á ńnomó etɔá a kələ kwí á ńnomo etɔá ! 11Ǎ Ńtondôbə wakyə́bə ai anén ngul, dúmá, etɔá kōlé ai olugú ású byə́m bísə, tɔ ébí yā yób tɔ ébí yā sí, byáwóge ai wa. Ǎ Ńtondôbə wakyə́bə ai etɔá ńkúkúmá, wǎ wādzóe bísə. 12Akúmá ai dúmá byásɔ̄ ábə wa, walod dzóm ésə. O nə ǹtí bīsə, ngul ai fím bí nə̄ á mɔ́ móe, wɔ́ wóē ńgɔ̄ wábɛ́de, ńgɔ̄ fə̄ wáwóne mod ósə, tɔ zá, tɔ zá.